《题洪编修》
明代·黄钺

我生才五年，先君即弃世。十龄慈母亡，嫂亦相随逝。

寄生于外慈，六载若瘤赘。忆初母在堂，我年八九岁。

能作方丈书，顾我奖且励。谓可读父书，往往颜为霁。

夜窗针黹余，课我兄及弟。一去四十年，此境永潜翳。

览图触我悲，曩事何若契。君才班马俦，君孝曾闵继。

机声镫影中，一忆一流涕。图之至再三，鱼菽以时祭。

伊予本孤陋，附君得登第。自惭还自挝，亲骨犹未瘗。

行当归焚黄，已作终焉计。薄耕即无田，敢负墓前誓。

江水寒未波，江梅香尚细。我归君傥来，相思定应嚏。

作者简介：（?—1403）明苏州府常熟人，字叔扬。建文二年进士，授刑科给事中，以丁忧归。燕王起兵南下，方孝孺问以苏、常、镇江形势，后皆如所料。燕军破京师，钺杜门不出。成祖召为户科给事中，中途投水死，以溺死上报，慈属得免祸。